Odd Nerdrum benådet
ARTIKKELEN ER OVER ETT ÅR GAMMEL Det melder Dagens Næringsliv (DN). Kommunikasjonsrådgiver Anders Bortne i Justisdepartementet bekrefter at Nerdrum er benådet. Les også: Odd Nerdrum: – Ble psyket kraftig ut – Odd Nerdrum ble benådet ved kongelig resolusjon 22.9, skriver han i en epost til DN. Odd Nerdrum ble i 2014 dømt for tre tilfeller av grovt skattesvik. Straffen ble på ett års ubetinget fengsel og åtte måneders betinget fengsel. Odd Nerdrum søkte om benådning i 2016. Justisdepartementet avslo først søknaden, men nå har altså Kongen i statsråd gått god for kunstneren, noe som selvfølgelig vekker glede i Nerdrums leir. - Vi er svært glade over kongens vedtak. Departementet avslo søknaden i april 2016, og vår klage ble tatt til følge av kongen i september i år. Alt er nå ferdig for Nerdrum når det gjelder skattesaken, og han fortsetter videre med maling som den frie sjel han er, skriver Nerdrums advokat, John Christian Elden i en tekstmelding til DN. Til VG sier John Christian Elden at Nerdrum selv ikke ønsker å kommentere saken. – Men han er selvsagt glad over at denne saken nå er lagt bak han. Hans kunstnerske sjel er og må være fri, og han kan nå konsentrere seg om kunst og kultur og ikke skatt, skriver Elden i en epost til VG. Pål Berg var forsvarer for Odd Nerdrum i skattesaken. Han opplyser til VG at bakgrunnen for saken var at norske skattemyndigheter mente at Nerdrum hadde et langt høyere salg i USA, og mente at dette var skattesviket. – Lagmannsretten fant at Nerdrum ikke hadde hatt større salg i USA enn det som var oppgitt, men at det var overføringen av pengene fra bankboksen og tilbake til galleriet som var skattesviket/hvitvaskingen, skriver Berg i en epost til VG. – Også lagmannsretten fant at Odd Nedrum har betalt skatt både i Norge og på Island, men mener at den skatt som er betalt på Island skulle vært betalt i Norge. I realiteten har Odd Nerdrum betalt skatt av samme inntekt både i Norge og på Island, noe som ingen har nevnt eller fått med seg, påpeker Pål Berg.
Kunstneren Odd Nerdrum (73) slipper fengselsstraff for grovt skattesvik.